মহম্মদ শামি যে চোট সারিয়ে ফের ভারতীয় দলের প্রধান পেসার হয়ে উঠেছেন, তা দেখে আবেগপ্রবণ হয়ে পড়ছেন তাঁর পেস-গুরু। তিনি— কলকাতা নাইট রাইডার্সের বোলিং পরামর্শদাতা ওয়াসিম আক্রম। 
বুধবার দুপুরে ইসলামাবাদ থেকে মোবাইল ফোনে কথা বলতে গিয়ে আক্রম বেশ উত্তেজিত হয়ে পড়লেন। ‘‘বেচারা অনেকদিন চোটের জন্য বাইরে ছিল। আমার সঙ্গে যখনই কথা হতো, বলতাম ভেঙে পড়িস না। আবার দেশের হয়ে খেলবি। দেখে ভাল লাগছে যে, ছন্দে ফিরে এসেছে ছেলেটা।’’ আক্রম খুশি কেকেআর অধিনায়ক গৌতম গম্ভীরের প্রত্যাবর্তনেও। বললেন, ‘‘অসাধারণ। গৌতমের মতো লড়াকু ক্রিকেটার আমি খুব কম দেখেছি। সেরা কামব্যাক হোক ইডেনে।’’
তবে আক্রম চিন্তিত হয়ে পড়লেন শুনে যে, এই মুহূর্তে ভারতীয় দলের সঙ্গে কোনও বোলিং কোচ নেই। ‘‘অশ্বিন-জাডেজা’রা খুব ভাল বল করছে। দেশের মাঠে খেলা হচ্ছে, স্পিনাররা জেতাচ্ছে। কিন্তু ভারতে এখন খুব ভাল পেসার আছে। ওদের দেখভাল করার জন্য পেস বোলিং কোচ দরকার। ভারতের মধ্যে থেকেও তো কাউকে রাখা যায়।’’  
চোট থেকে ফেরা শামি তাঁদের দু’জনেরই প্রিয় ইডেনে নামার আগে বোলিং-গুরুর উপদেশ কী? জিজ্ঞেস করায় আক্রম বললেন, ‘‘বলব, ফিটনেসটা নিয়ে আপস করিস না। জিমে সময় দেওয়ার ব্যাপারে ঢিলেমি দিস না।’’ যোগ করলেন, ‘‘পেসারের ফিটনেসটাই সব। আশা করব, শামিকে বুঝেশুনে ব্যবহার করা হবে। বিশ্রাম দিয়ে দিয়ে ওকে খেলানোই ভাল।’’ 
এই ইডেনেই শামির রিভার্স সুইংয়ের গোপন মন্ত্রের পাঠ চলেছিল আক্রমের হাতে। তখন শামিও ছিলেন কেকেআরে। এবং, নাইট কর্তারা তাঁকে খেলাতেন না। দুঃখ করে অনেকের কাছে তখন গুরু বলতেন, ‘‘ছেলেটাকে খেলালে ভারতের সম্পদ হবে। কেউ বুঝতে পারছে না।’’ শামি ভারতের হয়ে প্রথম খেলার সুযোগ পেয়েই গুরুর কথা সঠিক প্রমাণ করে দেন। ইডেনে রিভার্স সুইংয়ের সেই ক্লাস নিয়ে বলতে গিয়ে আক্রম কৃতিত্ব দিচ্ছেন ছাত্রকেই। ‘‘শামির একটা বড় গুণ হচ্ছে, ওর মনে অসংখ্য প্রশ্ন। এসে খুঁটিয়ে খুঁটিয়ে ঠিক জিজ্ঞেস করত। আর এমনভাবে লেগে থাকত যে, ওকে শেখাতেও ভাল লাগত,’’ বলতে বলতে আক্রমের মনে পড়ে গেল, ‘‘রিভার্স সুইংটা শেখানোর সময় প্রথম কয়েকদিন খুব শর্ট পিচ্‌ড বল করছিল। বলেছিলাম, আগে বল ডালনা হ্যায়। নহী তো রিভার্স সুইং করানে সে ভি ফায়দা নহী হোগা (ওপরে বল কর, না হলে রিভার্স সুইং করিয়েও লাভ হবে না)।’’ 
সুইংয়ের সুলতান শেখাচ্ছেন। শুনবে না কে? ইডেনের ক্রিকেটভক্তদের এবার আক্রম-মন্ত্রে দীক্ষিত শামির রিভার্স সুইং শিল্প দেখার সুযোগ।